Vrou ure lank aangehou, verkrag | Maroela Media
Twee aanvallers het 'n vrou van Motherwell in Port Elizabeth in die Oos-Kaap se huisdeur oopgeskop, haar vasgebind en haar kop met 'n kussingsloop toegemaak, waarna hulle haar herhaaldelik verkrag het.
Kapt. André Beetge, polisiewoordvoerder, het gesê die vrou het Dinsdagaand omstreeks 23:00 tuisgekom nadat sy by vriende gekuier het, en haar motor voor haar huis parkeer. Sy het kort daarna geluide buite die huis gehoor en gaan ondersoek instel.
"Sy het twee onbekende mans by haar motor gesien. Toe hulle naderkom, het sy haarself in die huis toegesluit, maar hulle het die deur oopgeskop. Hulle het haar vasgebind, haar gesig met 'n kussingsloop toegemaak en haar saam met hulle in haar eie motor geneem en herhaaldelik in 'n bos op 'n onbekende plek verkrag," het Beetge gesê.
Hulle is daarna terug na die 27-jarige vrou se huis, waar hulle die plek geplunder het.
Die twee het uiteindelik Woensdag omstreeks 05:00 met die vrou se televisiestel, van haar persoonlike items, haar selfoon en kos in haar motor gevlug.
"Sy het haarself losgewikkel en na 'n vriend se huis gehardloop van waar die polisie ontbied is," het Beetge gesê.
Omstreeks 10:30 het polisielede op patrollie die vrou se motor in Ngomastraat in Motherwell opgemerk.
"Ná 'n kort jaagtog het die bestuurder uit die motor gespring, tussen die huise ingehardloop en inhegtenisneming ontduik."
Beetge het gesê forensiese ondersoekers sal nou die voertuig fynkam.
In 'n afsonderlike voorval is 'n 40-jarige vrou dieselfde aand omstreeks 18:00 verkrag nadat sy 'n taxi van Wells Estate na Motherwell geneem het. Die bestuurder het van die roete afgewyk onder die voorwendsel dat hy ander passasiers gaan oplaai, maar het na 'n bos gery en die vrou verkrag terwyl hy haar met 'n mes gedreig het.
Die aanvaller het die slagoffer in die bos gelaat en gevlug. Die vrou het by 'n nabygeleë sakeonderneming gaan hulp soek, het Beetge gesê.
Enigeen met inligting kan kapt. Michael Shannagen van die polisie se eenheid vir gesinsgeweld, kinderbeskerming en seksuele misdrywe bel by 082 779 7292.
Goddelose wereld waarin ons woon
Wreed hoe vrouens deesdae verkrag word skokkend en dit raak net erger !!!
Nee Goddelose land waarin ons woon, verkragtings, moorde diefstal, kapens en nog meer dit is n never ending story.
Mense, ons moenie vir een oomblik vergeet 'ons' het hiervoor gestem nie.
Nou het ons gelykheid, geleenthede in oorvloed, die res is maar net onvoorsiende nagevolge.
Die oormag sal dalk gekom het maar verseker weer gegaan het…dit het elkegeval nie vir meeste stemmers gegaan oor die oormag nie…maar oor buitelandse sport, en GELD, buitelandse opinie etc….en die onvoorsiene nagevolge is verseker onvoorsien maar nie onverwags nie, die hele afrika is n histories voorbeeld